钦定古今图书集成/明伦汇编/官常典/第088卷 > 纪王慎
## 钦定古今图书集成/明伦汇编/官常典/第088卷 > 纪王慎

按《唐书》本传：“纪王慎，始王申，后徙纪，食户八百。贞观
中，迁襄州刺史，以治当最，天子玺书劳勉，人为立石
颂德。二十三年，进户至千。文明初，累迁太子太师、贝
州刺史。慎少好学，善星步，与越王齐名，当世号纪越。
初，贞连诸王起兵，慎知时未可，独拒不与合，将就诛
而免，改氏虺，载以槛车，谪巴州，薨于道。七子：续、琮、叡”、
秀、献、钦、证。续与秀最知名，续王东平，历和州刺史，薨。
琮义阳王，叡楚国公，秀襄阳郡公，献广化郡公，钦建
平郡公，五人并为武后所杀。神龙初，以证嗣王，擢左
骁卫将军。薨，子行同嗣。琮三子：行远、行芳、行休。始，琮
与二弟同死桂林，开元四年，行休请身迎柩，既至，无
封树，议者谓不可复得，行休埽地布席以祈。是夜梦
王乘舟，舟判为二。既而适野，见东洲中断，乃悟焉。又
灵堂锁一夕茎自屈，管上有指迹，一奇二。并使卜人
筮之，曰：“屈于文为尸，出指者，示也；一奇二并，三，殡也。
先王告之矣。”乃趣其所发之，如言而一节独阙。行休
号而寝。梦琮告曰：“在洛南州。明日直殡南得之。”于是
以三丧归，陪葬昭陵。赠琮陈州刺史。永昌时，行远、行
芳斥嶲州，六道使至，行远先就戮，行芳幼当赦，抱持
请代，遂与俱死，西南人称冤。悌云，慎女，东光县主始
八岁，闻慎有疾，不食，父哀之。绐云已愈，主察颜色未
平，终不肯御，内外称之。长适太子司议郎裴仲将。时
妃、主多恃贵，以奢豫相矜，主独俭素。姊弟诮曰：“人生
富贵在得志，独勤苦，欲何求？”答曰：“我幼好礼，今行之
不违，非得志谓何？且自古贤妃淑女，以恭逊著名，骄
纵败德，况荣宠贵盛，傥来物也，可恃以陵人乎？”及王
死，号恸，呕血数升，免丧，绝膏沐者二十年。始，诸王妃
主，自垂拱后被害者，皆槁掩之。神龙初，诏州县普加
求访，祭以牲牢，复官爵。诸王皆陪葬昭、献二陵。主闻，
感恸卒。敕其子曰：“为我谢亲戚，酷愤已雪，下见先王
无恨矣。”中宗为举哀章善门，下诏褒扬。